Motorfietsmoord: Byl by verdagtes gekryChris en Rouxnet Williams. Foto: Facebook Die polisie het onder meer op ŉ byl en ŉ Okapi-mes beslag gelê nadat hulle die drie verdagtes in verband met die moord op ŉ man van Mokopane in hegtenis geneem het. Chris Williams (31), ŉ elektromeganikus by Anglo Platinum wat vyf maande gelede getroud is, is Maandagaand by sy huis met ŉ mes doodgesteek nadat ŉ vermeende koper, vergesel van twee makkers, kom kyk het na ŉ motorfiets wat hy geadverteer het. Brig. Motlafela Mojapelo, Limpopo-polisiewoordvoerder, sê die drie is Dinsdagaand in hegtenis geneem op verskillende plekke om die dorpie Ramokgopa naby Mankweng in die Botlokwa-polisiegroepering, sowat 25 km wes van Polokwane. Hy sê die polisie het op inligting gereageer. Met hul inhegtenisneming is ook beslag gelê op ŉ silwergrys Isuzu-bakkie waarmee die drie glo by Williams se huis opgedaag het en waarin ŉ inwoner glo gesien het hoe hulle na bewering ná die moord daar verbyry. Die polisie het ŉ selfoon van een van die verdagtes gekonfiskeer en die oorledene se karsleutel en enkele kledingstukke van hom teruggekry, sê Mojapelo. Die verdagtes, Kgabudi Ramaboya (20), Sello Donald Nkoana (31) en Ramabula Maumela (28), het Donderdag in die landdroshof op Mokopane op aanklagtes van moord en roof verskyn. Die saak is tot 24 Januarie vir hul borgtogaansoek uitgestel. Williams se swaer, Theo Luus, sê hulle moet nog die begrafnisreëlings finaliseer.